text: РЕШЕНИЕ ЗА ИЗПЪЛНЕНИЕ НА КОМИСИЯТА
  от 18 юли 2013 година
  относно съответствието на европейските стандарти серия EN 15649 (части 1-7) за плаващи артикули за отдих за употреба върху и във вода с общото изискване за безопасност на Директива 2001/95/ЕО на Европейския парламент и на Съвета и публикуването на данните за тези стандарти в Официален вестник на Европейския съюз
  (текст от значение за ЕИП)
  (2013/390/ЕС)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Директива 2001/95/ЕО на Европейския парламент и на Съвета от 3 декември 2001 г. относно общата безопасност на продуктите (1), и по-специално член 4, параграф 2, алинея първа от нея,
  като има предвид, че:
  (1)
  По силата на член 3, параграф 1 от Директива 2001/95/ЕО от производителите се изисква да пускат на пазара само безопасни продукти.
  (2)
  В съответствие с член 3, параграф 2, втора алинея от Директива 2001/95/ЕО даден продукт се счита за безопасен по отношение на рисковете и категориите рискове, обхванати от приложимите национални стандарти, когато той е в съответствие с доброволните национални стандарти, които транспонират европейските стандарти, чиито данни са били публикувани от Комисията в Официален вестник на Европейския съюз съгласно член 4, параграф 2 от посочената директива.
  (3)
  Съгласно член 4, параграф 1 от Директива 2001/95/ЕО европейски стандарти се установяват от европейските органи по стандартизация след възлагане на мандат от Комисията.
  (4)
  Съгласно член 4, параграф 2 от Директива 2001/95/ЕО Комисията следва да публикува данните на тези стандарти.
  (5)
  На 21 април 2005 г. Комисията прие Решение 2005/323/ЕО относно изисквания за безопасност, отговарящи на европейските стандарти за плаващи артикули за отдих за употреба върху или във вода, съгласно Директива 2001/95/ЕО на Европейския парламент и на Съвета (2).
  (6)
  На 6 септември 2005 г. Комисията възложи мандат М/372 на европейските органи по стандартизация за изготвянето на европейски стандарт(и) за справяне с основните рискове, свързани с плаващите артикули за отдих за употреба върху и във вода, а именно, злополуки, като удавяне или почти удавяне, както и други рискове, които включват рискове, свързани с устройството на продукта, като например отнасяне от течението или вятъра, разхлабване на придържането, падане от високо, заплитане или впримчване над или под повърхността на водата, внезапна загуба на плаваемост, преобръщане, шок от студена вода, както и рисковете, свързани с тяхното използване, като сблъскване и удар, и рискове, свързани с ветрове, течения, приливи и отливи.
  (7)
  Европейският комитет по стандартизация (CEN) прие поредица от европейски стандарти (EN 15649, части 1-7) за плаващи артикули за отдих за употреба върху и във вода в отговор на мандата от Комисията.
  (8)
  Европейските стандарти серия EN 15649 (части 1-7) за плаващи артикули за отдих за употреба върху и във вода отговарят на мандат М/372 и съответстват на общото изискване за безопасност на Директива 2001/95/ЕО. Техните данни следва да бъдат публикувани в Официален вестник на Европейския съюз.
  (9)
  Мерките, предвидени в настоящото решение, са в съответствие със становището на комитета, учреден съгласно Директива 2001/95/ЕО,
  ПРИЕ НАСТОЯЩОТО РЕШЕНИЕ:
  Член 1
  Следните европейски стандарти отговарят на общото изискване за безопасност на Директива 2001/95/ЕО за рисковете, които обхващат.
  а)
  EN 15649-1:2009 + A1:2012 „Плаващи артикули за отдих за употреба върху и във вода - Част 1: Класификация, материали, общи изисквания и методи за изпитване“;
  б)
  EN 15649-2:2009 + A1:2012 „Плаващи артикули за отдих за употреба върху и във вода - Част 2: Информация за потребителите“;
  в)
  EN 15649-3: 009 + A1:2012 „Плаващи артикули за отдих за употреба върху и във вода - Част 3: Допълнителни специфични изисквания за безопасност и методи за изпитване на устройства от клас А“;
  г)
  EN 15649-4:2010 + A1:2012 „Плаващи артикули за отдих за употреба върху и във вода - Част 4: Допълнителни специфични изисквания за безопасност и методи за изпитване на устройства от клас В“;
  д)
  EN 15649-5:2009 „Плаващи артикули за отдих за употреба върху и във вода - Част 5: Допълнителни специфични изисквания за безопасност и методи за изпитване на устройства от клас С“;
  е)
  EN 15649-6:2009 „Плаващи артикули за отдих за употреба върху и във вода - Част 6: Допълнителни специфични изисквания за безопасност и методи за изпитване на устройства от клас D“;
  ж)
  EN 15649-7:2009 „Плаващи артикули за отдих за употреба върху и във вода - Част 7: Допълнителни специфични изисквания за безопасност и методи за изпитване на устройства от клас Е“.
  Член 2
  Данните на стандарти EN 15649-1:2009 + A1:2012, EN 15649-2:2009 + A1:2012, EN 15649-3:2009 + A1:2012, EN 15649-4:2010 + A1:2012, EN 15649-5:2009, EN 15649-6:2009 и EN 15649-7:2009 се публикуват в серия С на Официален вестник на Европейския съюз.
  Член 3
  Настоящото решение влиза в сила на двадесетия ден след публикуването му в Официален вестник на Европейския съюз.
  Съставено в Брюксел на 18 юли 2013 година.